《次韵和》
宋代·祖无择

前日西行别翰林，为我开尊饮之酒。
高冠满坐皆贤豪，谈笑喧呼时各有。
自惭流落疏游陪，十载江湖成浪走。
主人名重闻四夷，典册高文推大手。
发挥六艺无遗精，考黜百家如拉朽。
顾我昏冥闻道晚，代谢春秋四十九。
当年击节傚金注，此日强颜同木偶。
事功未省成尺寸，廪禄惟思校升斗。
会须归去老东陂，鼓腹含饴逐尧叟。

作者简介：（ 1011—1084）蔡州上蔡人，初名焕斗，字择之。少学古文于穆修，又从孙明复受经学。仁宗宝元元年进士。出知袁州，首建学官，置生徒，学校始盛。英宗朝同修起居注、知制诰，加龙图阁直学士、权知开封府。神宗即位，入知通进、银台司。王安石执政，讽求其罪，谪忠正军节度副使。元丰中主管西京御史台，移知信阳军。工诗文。有《龙学文集》。